Poppie-moord: Ma, stiefpa gevonnisLouisa Koekemoer in die hof (24 Mei 2018). Foto: Phillip Bruwer Louisa (46) en Kobus Koekemoer (44), die ma en stiefpa van die driejarige blondekopdogtertjie, Poppie van der Merwe, is Donderdag in die hooggeregshof in Pretoria vir die moord op die kleuter gevonnis. Regter Bert Bam het albei beskuldigdes tot lewenslange tronkstraf gevonnis vir Poppie se moord. Hulle is elkeen ook ŉ bykomende tien jaar tronkstraf opgelê op twee aanklagte van kindermishandeling [op Poppie en ŉ vyfjarige seun]. Bam het verder verklaar dat beide Louisa en Kobus onbevoeg is om ooit weer in die toekoms met kinders te werk. Maroela Media het in Oktober 2016 die nuus gebreek van Poppie se tragiese dood, wat skokgolwe deur die land gestuur het. Poppie is op 25 Oktober 2016 na die Brits- provinsiale hospitaal gehaas waar sy by aankoms dood verklaar is. Die Koekemoer-egpaar het toe reeds van Orania in die Noord-Kaap na ŉ kleinhoewe in Mamogaleskraal naby Brits in Noordwes verhuis. Kobus Koekemoer in die hof (24 Mei 2018). Foto: Phillip Bruwer Die hof het tydens die verhoor gehoor Poppie se dood was ŉ harde hou teen haar kop wat erge bloeding en drukking op die brein veroorsaak het. Voor haar dood het sy oor ŉ tydperk veelvuldige beserings opgedoen wat nie die tipiese beserings is wat kinders van haar ouderdom per ongeluk kan opdoen nie. Die beserings is veroorsaak deur verskeie stomp voorwerpe soos ŉ hand, ŉ vuis of ŉ skoen. Poppie het ook verskeie merke aan haar lyf gehad waar sy vermoedelik gewelddadig geskud is. Die seun is ook telkemale aangerand. Louisa en Kobus is in Desember verlede jaar skuldig bevind op ŉ aanklag van moord en twee aanklagte van kindermishandeling. Bam het Donderdag tydens sy uitspraak gesê dit is moeilik om nie emosioneel beïnvloed te word oor wat met Poppie gebeur het nie. “Tydens die verhoor is foto’s van haar liggaam gewys wat nie maklik was om na te kyk nie,” het hy gesê. Hy het daarop gewys dat die mishandeling van Poppie en die seun oor etlike maande geduur het en dat die kinders nie net fisiek nie, maar geestelik ook mishandel is. “Die kinders kon niks doen om hulself te beskerm nie. Poppie is so erg beseer dat sy by tye bewusteloos was en die beskuldigdes het net gedink ‘sy speel of sy dood is’,” het hy gesê. Poppie van der Merwe. Foto: Verskaf Bam het verder gesê foto’s van die kinders se beserings en ŉ nadoodse ondersoek het bevind die beserings is onnatuurlik en met geweld toegepas. Die kinders het ook nie behoorlike mediese behandeling vir hul beserings ontvang nie. “Die mishandeling van kinders is baie ernstig, veral as hulle nog jonk is. Oortreders van dié soort moet vir ŉ lang tydperk uit die gemeenskap verwyder word.” Volgens Bam het Kobus geen emosie tydens sy getuienis getoon nie en was hy nie oortuig dat Louisa ware berou vir haar dade het nie, hoewel sy tydens haar getuienis emosioneel geraak het. Hy het gesê die beskuldigdes het eerder spyt dat hulle skuldig bevind is as wat hulle berou het. “Wat hulle gedoen het, is boos. Hoe kan ouers so iets aan ŉ kind doen?” Lees ook: [Video] Poppie-moord: Trane toe vonnis kom